На основу члана 44. Закона о култури („Службени гласник Републике Србије“, број 72/09, 13/16 и 30/16), члана 37. Статута Града Ниша ("Службени лист Града Ниша", број 88/08,143/16 и 18/2019) и члана 16. Одлуке о оснивању Историјског архива Ниш ("Службени лист града Ниша", број 2/11 и 115/16)

Скупштина Града Ниша на седници одржаној \_\_\_\_\_\_\_\_\_\_\_\_\_\_ донела је

**Р Е Ш Е Њ Е**

I **ДАЈЕ СЕ САГЛАСНОСТ** на Програм рада Историјског архива Ниш за 2020. годину, број 01/1056-19 који је донео Управни одбор ове установе, на седници одржаној 30.12.2019. године.

II Програм рада Историјског архива Ниш за 2020. годину реализоваће се у складу са Финансијским планом ове установе за 2020. годину.

III Решење доставити Историјском архиву Ниш, Градској управи града Ниша - Секретаријату за културу и информисање и Секретаријату за финансије.

Број:

У Нишу,

**СКУПШТИНА ГРАДА НИША**

Председник

Мр Раде Рајковић

***О б р а з л о ж е њ е***

Управни одбор Историјског архива Ниш, на седници одржаној 30.12.2019. године донео је Програм рада Историјског архива Ниш за 2020. годину, број 01/1056-19 и доставио га Секретаријату за културу и информисање у даљу надлежност.

Историјски архив Ниш је за седамдесет и једну годину постојања и рада дао немерљив допринос очувању драгоцене српске баштине и прерастао у препознатљиву установу чувара времена града Ниша и општина Ражањ, Сокобања, Алексинац, Сврљиг, Мерошина, Дољевац и Гаџин Хан. Тимским радом, уз поштовање свих закона и нормативних аката који регулишу рад архива, настојаће да задржи тренд, очува позицију и учини да постане још препознатљивији у Републици Србији и у ширем региону.

У овој години наставиће ревизију “Водича кроз архивску грађу” као и рад на сређивању архивске грађе смештене у Историјском архиву и новом депоу на простору Тврђаве. Наставиће са заштитом покретних културних добара-архивске грађе у оквиру утврђеног система заштите и коришћења културних добара и заштите друштвених интереса у овој области, као и рад у области стручног надзора на архивирању и чувању регистратурског материјала тамо где он настаје – у јавној управи, привредним, културним, образовним и свим другим организацијама и институцијама, без обзира на облик својине. Архив ће бити на услузи корисницима архивске грађе и библиотечког фонда и обезбеђивати им научну подлогу за њихова истраживања. Да би пружио информације о културној-историјској баштини коју чува, Историјски архив ће приредити изложбу фотографија старог Ниша у сарадњи са Народним музејом Ниш, изложбу оживљавања старих разгледница уз стручну помоћ стручњака са Електронског факултета „Архимедиа груп“, организацију предавања, промоције публикација коришћењем нових информационо-комуникационих технологија кроз сарадњу са образовним установама, медијским кућама, како у Граду Нишу тако и у републици. Планира се наставак рада на новом сајту за потребе дигитализације архивске грађе, који ће бити прегледнији, ефикаснији и динамичнији. Уз подршку Министарства културе и информисања Републике Србије биће завршена започета обука запослених јединственом софтверу за дигитално управљање и чување архивске грађе АРХИС и имплементација овог јединственог софтверског решења.

Чланом 33. Одлуке о буџету Града Ниша за 2020. годину („Службени лист Града Ниша“, број 106/2019) прописано је да „Директни корисници буџетских средстава, који су у буџетском смислу одговорни за кориснике буџетских средстава, врше расподелу средстава индиректним корисницима у оквиру својих одобрених апропријација.“ Градска управа града Ниша - Секретаријат за културу и информисање, дала је сагласност на Финансијски план Установе, који је у циљу целовитог сагледавања Програма достављен у прилогу.

Имајући у виду да је Програм сачињен у складу са законом, прописима Града и циљевима оснивања Установе, предлаже се доношење решења о давању сагласности на Програм рада Историјског архива Ниш за 2020. годину.

Овлашћено лице

по овлашћењу

начелника Градске управе

Зорица Вељковић